पाएं अपने शहर की ताज़ा ख़बरें और फ्री ई-पेपरडाउनलोड करें
भोपाल। नेहरू नगर स्थित मकान में एक इंजीनियरिंग छात्र ने फांसी लगाकर खुदकुशी कर ली। आत्महत्या से पहले उसने नहाया, नए कपड़े पहने और फिर फंदे पर झूल गया। कमला नगर पुलिस को उसके कमरे से सुसाइड नोट भी मिला है, जिसमें उसने खुद को कायर मानने से इनकार करते हुए बोझ न झेल पाने की बात लिखी है।
मूलत: झारखंड निवासी 22 वर्षीय आयत्रिक सुमन नेहरू नगर चौराहा स्थित मकान में तीन दोस्तों के साथ रहता था। आयत्रिक रातीबड़ स्थित एक निजी कॉलेज में बीई तृतीय वर्ष का छात्र था। उसके दोस्त अभिषेक कुमार ने बताया कि गुरुवार रात सभी ने खाना खाया और सोने की तैयारी करने लगे। इसी बीच दूसरे कमरे में जाकर उसने दरवाजा अंदर से बंद कर लिया।
शुक्रवार सुबह करीब पांच बजे जब दोस्तों ने उसे जगाया तो दरवाजा नहीं खुला। करीब आठ बजे दस्तक देने पर भी जब दरवाजा नहीं खुला तो उन्होंने खिड़की से अंदर झांका। उसने फांसी लगा ली थी। उसके रूममेट ने फौरन इसकी सूचना कमला नगर पुलिस और उसके परिजन को दी। मौके पर पहुंची पुलिस ने शव पोस्टमार्टम के लिए भेज दिया है। पुलिस ने मर्ग कायम कर जांच शुरू कर दी है।
मैं कायर नहीं : पुलिस को दीवार पर एक सुसाइड नोट चिपका मिला है। इसमें उसने अपने माता-पिता, दोस्तों व एक महिला मित्र को संबोधित किया है। नोट में उसने आगे साथ न दे पाने की बात लिखी है, जबकि तीन हजार रुपए न चुका पाने के लिए एक दोस्त से माफी मांगी है। वहीं, महिला मित्र को संबोधित नोट में उसने लिखा है कि मैं कायर नहीं हूं, लेकिन दबाव झेलना मुश्किल हो गया है।
इंजीनियरिंग छात्र की मौत : ऐशबाग इलाके में भी एक इंजीनियरिंग छात्र ने करीब डेढ़ माह के इलाज के बाद दम तोड़ दिया। मूलत: सिंगरोली निवासी 25 वर्षीय जितेंद्र पिता एपी यादव अभिरुचि कॉलोनी में दोस्तों के साथ रहता था। वह एक निजी कॉलेज में बीई तृतीय वर्ष का छात्र था। बीती 21 अप्रैल को दोस्तों ने उसे अस्पताल में भर्ती करवाया था, इसके बाद वहां से अन्य अस्पताल में रेफर किया गया, जहां गुरुवार देर रात उसकी मौत हो गई। डॉक्टरों ने पुलिस को बताया है कि कोई नशीला पदार्थ खाने के बाद से वह बेहोशी की हालत में था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn